Imtella' Lulju 18, 2021 Rapport: Daphne Cassar Konkorrenza tajba għal opportunità ta' tagħlim fil-ħabs maħsuba biex tkompli tħejji l-priġunieri jintegraw mill-ġdid fis-soċjetà la darba jiskontaw is-sentenza. Qrib it-tmenin priġunier applikaw biex isegwu xi kors li għandu jtejjeb il-ħiliet tagħhom u jwittilhom it-triq għal impjieg. L-inizjattiva qed tiġi ko-ordinata mill-Aġenzija għas-Servizzi Korrettivi u l-Università. Mix-xahar id-dieħel, priġunieri se jingħataw iċ-ċans li jsegwu xi wieħed minn korsijiet varji offruti lilhom u li jvarjaw minn ħiliet f'suġġetti tradizzjonali bħall-lingwi u l-matematika għal taħriġ vokazzjonali. Dan ser isir bħala parti minn proġett ta' kważi miljun ewro, parti minnhom fondi Ewropej, li se jkun kkordinat mill-Aġenzija għas-Servizzi Korrettivi u l-Università ta' Malta bil-għan li joffru t-tieni ċans lill-priġunieri li jinsabu fil-Faċilità Korrettiva ta' Kordin. Dr Joseph Giordmaina qal "il-maġġoranza tan-nies li jidħlu l-ħabs, għada jew pitgħada se joħorġu. that is our starting point. L-istarting point l-ieħor tagħna hu li l-ħabs fl-antik il-funzjoni prinċipali tiegħu kienet bħala kastig. Dr Joseph Giordmaina mill-Fakultà tal-Edukazzjoni fl-Università ta' Malta jispeċjalizza fil-qasam tal-edukazzjoni għall-ħabsin. Qal li kien hemm kważi tmenin priġunier li applikaw għal xi wieħed minn dawn il-korsijiet li jvarjaw fil-kontenut u l-livell. L-għan tal-korsijiet hu li jgħin fl-integrazzjoni mill-ġdid tal-priġuniera fis-soċjetà billi jsibu impjieg bis-saħħa tal-ħiliet li jkunu akkwistaw l-ħabs. Dr Giordmaina qal li ħolqa kruċjali li tagħmel differenza hija l-irwol tal-gwardjani tas-sigurtà li wkoll ngħataw taħriġ speċjalizzat biex ikunu jistgħu jikkumplimentaw l-proċess edukattiv formali u informali tal-priġuniera. "Ħabsi jaf li jkun għaddej minn affarijiet li bniedem hemm barra ma jkunx għaddej ħa ntik eżempju pereżempju persuna għandha l-kawża għada, mela int trid tagħraf li dan huwa tense għaliex, għax għada se tinqatgħalu s-sentenza u illum ma jistax jikkonċentra jew għandek bniedem li huwa xi ftit bogħod mill-familja tiegħu allura dak li jkun irid jitgħallem jagħaraf dawn l-affarijiet u jrid jitgħallem jihhendiljahom." Dr Giordimaina qal li bi tħejjija għall-korsijiet, erba' klassijiet fil-ħabs ingħataw dehra kompletament ġdida, f'ambjent li nħoloq biex jinkoraġixxi lill-priġunieri jikkonkorru għal din l-opportunità ta' tagħlim.